和景仁疊石溪
作者：司馬光
朝代：宋

paragraphs: 溪邊有村落，未始識紛華。
去縣只數里，居民踰百家。
山腰荒徑轉，谷口翠微遮。
老木紛無際，重巒浩莫涯。
力窮纔到頂，勢盡復成窪。
不定雲煙色，難名藥草芽。
泥鈞羅比屋，澗石載連車。
宛有淳風在，誰云太古遐。
梁隨木性曲，簷逐地形斜。
榛路牛呼犢，叢祠雀噪蛇。
倚崖松偃蓋，落石浪翻花。
安用遊青嶠，何須躡紫霞。
好將詩筆寫，還入帝城誇。
已買漁樵舍，毋令後約差。